《寓轩用竹为窗隔以禦西风戏成小诗纪其事示志宏》
宋代·李纲

昔我自帝所，远谪来沙阳。由春以涉夏，及此秋气凉。

节物日凄紧，白露结为霜。行当入室处，聊复葺我堂。

伐竹制窗牖，朴素无青黄。西风屏寒色，短日来孤光。

草木已零落，但闻菊蕊香。超然适燕处，便足傲羲皇。

释氏戒恋著，一宿寄枯桑。今我日必葺，于道无乃荒。

彼以著故戒，无著何所妨。譬犹梦中境，离著可两忘。

傥能达此理，随寓皆道场。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。